Document ID: 32009D0012

KOMISSION PÄÄTÖS,
annettu 19 päivänä joulukuuta 2008,
Tanskassa käytettävien sianruhojen luokitusmenetelmien hyväksymisestä
(tiedoksiannettu numerolla K(2008) 8498)
(Ainoastaan tanskankielinen teksti on todistusvoimainen)
(2009/12/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön sianruhojen luokitusasteikosta 13 päivänä marraskuuta 1984 annetun neuvoston asetuksen (ETY) N:o 3220/84 (1) ja erityisesti sen 5 artiklan 2 kohdan,
sekä katsoo seuraavaa:
(1)
Asetuksen (ETY) N:o 3220/84 2 artiklan 3 kohdassa säädetään, että sianruhojen luokitus on tehtävä arvioimalla vähärasvaisen lihan osuus tilastollisesti testatuilla arviointimenetelmillä, jotka perustuvat sianruhon yhden tai useamman anatomisen osan fyysiseen mittaukseen. Luokitusmenetelmät voidaan hyväksyä, jos arvioiden tilastolliselle virheelle määrättyä enimmäispoikkeamaa ei ylitetä. Kyseinen sallittu poikkeama määritellään yhteisön sianruhojen luokitusasteikon soveltamista koskevista yksityiskohtaisista säännöistä 24 päivänä lokakuuta 1985 annetun komission asetuksen (ETY) N:o 2967/85 (2) 3 artiklan 2 kohdassa.
(2)
Komission päätöksessä 92/469/ETY (3) säädetään neljän menetelmän hyväksymisestä sianruhojen luokittamiseksi Tanskassa.
(3)
Tanska on teknisten mukautusten vuoksi pyytänyt komissiota hyväksymään sallittujen neljän menetelmän päivitykset sekä kahden päivitetyn sianruhojen luokitusmenetelmän (Autofom DK ja FOM II) käytön. Se on toimittanut koeleikkuutulokset asetuksen (ETY) N:o 2967/85 3 artiklan 3 kohdassa säädetyn pöytäkirjan toisessa osassa.
(4)
Pyyntöä arvioitaessa todettiin, että tarvittavat edellytykset kyseisten luokitusmenetelmien hyväksymiseksi täyttyvät.
(5)
Laitteiden tai luokitusmenetelmien muutoksia ei voida sallia lukuun ottamatta muutoksia, jotka hyväksytään saadun kokemuksen perusteella tehdyllä komission päätöksellä. Sen vuoksi tämä hyväksyminen voidaan peruuttaa.
(6)
Selkeyden vuoksi päätös 92/469/ETY olisi kumottava ja korvattava uudella päätöksellä.
(7)
Tässä päätöksessä säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Seuraavien menetelmien käyttö hyväksytään sianruhojen luokitusta varten Tanskassa asetuksen (ETY) N:o 3220/84 mukaisesti:
a)
Klassificeringscenter-laite (KC) ja siihen liittyvät arviointimenetelmät, joista on yksityiskohtaiset tiedot liitteessä olevassa 1 osassa,
b)
Fat-O-Meater- / Manuel Klassificering -laite (FOM/MK) ja siihen liittyvät arviointimenetelmät, joista on yksityiskohtaiset tiedot liitteessä olevassa 2 osassa,
c)
Uni-Fat-O-Meater-laite (Unifom) ja siihen liittyvät arviointimenetelmät, joista on yksityiskohtaiset tiedot liitteessä olevassa 3 osassa,
d)
AutoFOM 1 -laite eli täysautomaattinen ruhojen ultraääniluokituslaite ja siihen liittyvät arviointimenetelmät, joista on yksityiskohtaiset tiedot liitteessä olevassa 4 osassa,
e)
AutoFOM DK -laite eli päivitetty täysautomaattinen ruhojen ultraääniluokituslaite ja siihen liittyvät arviointimenetelmät, joista on yksityiskohtaiset tiedot liitteessä olevassa 5 osassa,
f)
Fat-O-Meater II -laite (FOM II) ja siihen liittyvät arviointimenetelmät, joista on yksityiskohtaiset tiedot liitteessä olevassa 6 osassa.
2 artikla
Laitteiden tai arviointimenetelmien muutokset eivät ole sallittuja.
3 artikla
Kumotaan päätös 92/469/ETY.
4 artikla
Tämä päätös on osoitettu Tanskan kuningaskunnalle.
Tehty Brysselissä 19 päivänä joulukuuta 2008.

Labels: 12
18
17